Baruipur: শারীরিক সম্পর্কের টোপ দিয়ে অটোচালককে অপহরণ ও মুক্তিপণ দাবি, গ্রেফতার মহিলা

বারুইপুর: শারীরিক সম্পর্কের টোপ দিয়ে এক ব্যক্তিকে অপহরণ ও মুক্তিপণ চেয়ে গ্রেফতার মহিলা৷ উদ্ধার করা হয়েছে অপহৃত ব্যক্তিকে৷ পেশায় অটোচালক ওই ব্যক্তি বুধবার দুপুরের পর নিখোঁজ হয়ে গিয়েছিলেন৷ পরে তাঁর বাড়িতে ফোন করে অপহরণকারীরা পরিবারের কাছে তিন লক্ষ টাকা চায়৷ অপহৃত ব্যক্তির দাদার অভিযোগের ভিত্তিতে পুলিস তদন্তে নামে৷ তারপরই গ্রেফতার হন ওই মহিলা৷ পুলিস জানিয়েছে, এই ঘটনার সঙ্গে আরও অনেকে জড়িত৷ তাদের খোঁজা হচ্ছে৷

অপহৃত ব্যক্তি কুলতুলির বাসিন্দা৷ পেশায় অটোচালক সুদর্শন সামুল পুলিসকে জানিয়েছেন, শারীরিক সম্পর্কের টোপ দিয়ে এক মহিলা তাঁকে বারুইপুর কোর্টের সামনে দেখা করতে বলে৷ সেই মতো বুধবার দুপুরে নির্ধারিত জায়গায় পৌঁছে যান৷ কিন্তু সেখানে আগ্নেয়াস্ত্র দেখিয়ে জোর করে তাঁকে অপরিচিত জায়গায় নিয়ে যাওয়া হয়৷ সেখানে নিয়ে গিয়ে মারধর করে৷ অপহরণকারীরা সুদর্শনের কাছে তিন লক্ষ টাকা চায়৷ জানায়, টাকা না দিলে ছাড়া হবে না তাঁকে৷

অটো চালিয়ে সামান্য কিছু টাকা রোজগার করেন সুদর্শন৷ টাকার অঙ্ক শুনে মাথায় হাত পড়ে যায়৷ অপহরণকারীরা পরিবারকে ফোন করে মুক্তিপণ দাবি করে৷ তখন পরিবারের তরফে থানায় অভিযোগ জানানো হয়৷ পুলিস তদন্তে নেমে শঙ্করপুর এলাকা থেকে উদ্ধার করে৷ সেই সঙ্গে গ্রেফতার করা হয় এক মহিলাকে৷ তবে বাকি অভিযুক্তরা পলাতক৷ তাদের খোঁজে তল্লাশি শুরু হয়েছে৷