Anandapur PS: আনন্দপুরে উদ্ধার অটোচালকের দেহ, খুনের অভিযোগে তদন্ত শুরু

কলকাতা: শহর কলকাতায় ফের খুনের অভিযোগ৷ আনন্দপুর থানা এলাকার (Anandapur PS) ফর্টিস হাসপাতালের পিছনে একজনের দেহ উদ্ধার হয়েছে৷ খবর পেয়ে ঘটনাস্থলে পৌঁছয় আনন্দপুর থানার পুলিস৷ প্রাথমিক তদন্তের পর জানা গিয়েছে, মৃতের নাম বিশ্বজিৎ জানা৷ সে পেশায় একজন অটোচালক (Auto Driver)৷ মৃতদেহের শরীরে অনেক কোপানোর চিহ্ন রয়েছে৷ তা দেখে তদন্তকারীদের অনুমান, ওই অটোচালককে কুপিয়ে খুন করা হয়েছে৷ এই ঘটনাকে কেন্দ্র করে চাঞ্চল্য ছড়িয়ে পড়ে এলাকায়৷

রবিবার সকালে ফর্টিস হাসপাতালের পিছনে পরিত্যক্ত জায়গায় রক্তাক্ত অবস্থায় এক ব্যক্তির দেহ পড়ে থাকতে দেখেন স্থানীয় মানুষ৷ খবর দেওয়া হয় পুলিসে৷ ঘটনাস্থলে পৌঁছে মৃতদেহের পাশে মদের ভাঙা বোতল দেখতে পান থানার আধিকারিকরা৷ পাশে কিছু বড় বড় ইটের টুকরো এবং লোহার রড পড়ে থাকতে দেখেন৷ এরপর স্থানীয়দের সঙ্গে কথা বলে পুলিস জানতে পারে, সন্ধের পর এখানে বেআইনিভাবে মদ, গাঁজা ইত্যাদি বিক্রি হয়৷ প্রাথমিক তদন্তের পর পুলিসের অনুমান, মদ খাওয়া নিয়ে বচসার জেরে খুন হতে পারেন ওই অটো চালক৷ মৃতদেহের শরীরে অনেক আঘাতের চিহ্ন পাওয়া গিয়েছে৷ সম্ভবত মদের বোতল এবং লোহার রড দিয়ে তাঁকে মারা হয়েছে বলে অনুমান৷

মৃত অটোচালক বিশ্বজিৎ জানা৷ রবিবার৷ নিজস্ব চিত্র৷